b'\n_START_ARTICLE_\nNad hi\xc5\xa1o se ne kadi ve\xc4\x8d\n_START_SECTION_\nZgodba\n_START_PARAGRAPH_\nLobnikov se po izpustitvi iz tabori\xc5\xa1\xc4\x8da \xc5\xbeeli pridru\xc5\xbeiti partizanom, zato se na pot odpravi s Hlap\xc5\xa1etovim s Podmolov. Po nekaj akcijah ugotovi, da s Hlap\xc5\xa1etovim delata za Gestapo in da bosta od\xc5\xa1la v njegovo rodno vas Zdole, kjer bosta ubila brata Lobnikove otro\xc5\xa1ke ljubezni Martine Jarnikove, zato zbe\xc5\xbei. Ko pride do vasi, ga Martina skrije v bunker, kjer se mu \xc4\x8dez nekaj dni pridru\xc5\xbei tudi Martinina stara ljubezen Mitja, ki je pri\xc5\xa1el s skritim namenom ubiti njena dva brata. Ube\xc5\xbenika se skrivata pred voditeljem va\xc5\xa1ke stra\xc5\xbee Ovsenikovim Jelom, ki je tudi zaljubljen v Martino. Mitja naskrivaj ubije Martinina brata, belogardista Mileta in partizana Jo\xc5\xa1kota, Martina pa se z Lobnikovim pridru\xc5\xbei \xc5\xa0tirinajsti diviziji (nadeneta si novi imeni: Slavka in Du\xc5\xa1an), kjer sre\xc4\x8da Mitjo, ki se je tudi pridru\xc5\xbeil partizanom. Tudi Ovsenikov odide zdoma in se skupaj z Zdolci in s Podmolci pod vodstvom Me\xc5\xbenar\xc4\x8dkovega pridru\xc5\xbei kraljevi vojski, ki se po nekaj uspe\xc5\xa1nih bojih s partizani ustavi v Gr\xc4\x8daricah. Tam jih napadejo partizani. Po kapitulaciji Italije se predajo partizanom, Ovsenikov in njegovi mo\xc5\xbeje pa zbe\xc5\xbeijo v gore. Ko ugotovijo, da so partizani zavzeli ve\xc4\x8dino Slovenije in se je preostala kraljeva vojska zatekla v Turja\xc5\xa1ki grad ter v Ljubljano, krenejo proti Vrhniki, \xc5\xa1tirje Ovsenikovi vojaki, Ro\xc5\xbemanov Martin, Primo\xc5\xbeev Jaka, Hudometov Cenc in Miheli\xc4\x8dev Rajko, pa se zate\xc4\x8dejo v Turja\xc5\xa1ki grad, kjer jih 19. 9. 1943, po tednu dni obleganja, premaga Pre\xc5\xa1ernova brigada. Partizani ujetnike, med njimi tudi \xc5\xa1tiri Podmolce, odpeljejo na streljanje. Med partizani sta tudi Lobnikov in Mitja, katerega Rajko prepozna kot Miletovega morilca, Ro\xc5\xbemanovega pa v poskusu bega Lobnikov ubije.\n_START_SECTION_\nKritika\n_START_PARAGRAPH_\n"Kranj\xc4\x8dev ob\xc5\xa1irni roman nam tedaj o partizanskih pohodih na Slovenskem in \xc5\xa1e posebej o pohodu \xc5\xa1tirinajste divizije na \xc5\xa0tajersko prina\xc5\xa1a sicer neko zgodovinsko podobo, polno zanimivih in premalo znanih dejstev, ne prina\xc5\xa1a nam pa dosti novih, ob\xc4\x8dlove\xc5\xa1kih umetni\xc5\xa1kih spoznanj ob tem boju in pohodu /.../roman po svoji spoznavni plati preve\xc4\x8d ostaja na platformi \xc5\xbee znanih politi\xc4\x8dnih postavk."_NEWLINE_"Moral bi namre\xc4\x8d osebno prizadetost, ki izvira \xc5\xa1e iz vojnih \xc4\x8dasov, oziroma iz udele\xc5\xbebe v tem boju, ter lastno politi\xc4\x8dno pripadnost bolj pu\xc5\xa1\xc4\x8dati v ozadju, ter ju ne deklarativno izra\xc5\xbeati, pa\xc4\x8d pa ju neopazno prelivati v strugo ob\xc4\x8dlove\xc5\xa1ke etike, karakterolo\xc5\xa1ke in svetovno- nazorske problematike."_NEWLINE_"Kranj\xc4\x8deva tetralogija Za svetlimi obzorji je za zdaj centralno literarno delo iz na\xc5\xa1ega narodnoosvobodilnega boja, je v pravem pomenu besede na\xc5\xa1\xc2\xa0\xc2\xbbveliki tekst\xc2\xab, morda celo preob\xc5\xa1iren in preve\xc4\x8d obremenjen s podrobnostmi in dolgoveznimi dialogi. Mnoga poglavja so naravnost nepozabno napisana." (\xc5\xa0ifrer 1964)_NEWLINE_"Napa\xc4\x8dna naravnanost z \'romansiranjem\' zgodovine je bila pri nas spo\xc4\x8deta z dvema knjigama iz na\xc4\x8drtovane trilogije Mi\xc5\xa1ka Kranjca po pohodu \xc5\xa0tirinajste na \xc5\xa0tajersko. Z \'romansiranjem\' zgodovine ka\xc5\xbee avtor le na svojo ustvarjalno nemo\xc4\x8d, da bi pisal iz \xc4\x8diste domi\xc5\xa1ljije po motivih narodnoosvobodilnega boja."_NEWLINE_"Kranjec je \xc5\xbee od za\xc4\x8detkov svojega pripovedni\xc5\xa1tva sicer bolj mimetik kot romanti\xc4\x8dni vizionar, vendar je v sintagmi "samo tisti"(O \xc5\xa1tirnajsti bo lahko pisal le, kdor je na tem njenem pohodu, - da samo tako, samo tisti..)ironijo do vse napisane in nenapisane kritike, ki je njegovi romansirani epopeji odrekala objektivno prepri\xc4\x8devalnost."_NEWLINE_"Celotno podobo romana Za svetlimi obzorji dolo\xc4\x8da avtorjeva volja, kar najbolj iz\xc4\x8drpno predstaviti du\xc5\xa1evnost in politi\xc4\x8dne mo\xc4\x8di na Slovenskem v \xc4\x8dasu osvobodilnega boja."_NEWLINE_"Skratka, beseda in govor, poved in stavek so povezani s \xc4\x8dasom, dogajanjem in prostorom. Od njih jih lo\xc4\x8dujejo primeri, ko katera od oseb pripoveduje zgodbo, ki jo je brala v detektivki, ali navaja citat iz Svetega pisma. To pa seveda pomeni, da Kranjec ni avtor vsega besedila, da ga ni sam napisal do zadje besede." (Zadravec 2007)'